**ОТЧЕТ за осъществената контролна дейност**

**през м. май 2016г.**

***I. Кратка обобщена информация за осъществената контролна дейност и резултати от извършената контролна дейност на басейновите дирекции.***

През м.май 2016г. басейновите дирекции (БД) са извършили 1041 броя проверки, от които 439 проверки за спазване на условията в издадените в издадените разрешителни. Направени са 793 броя извънредни проверки свързани с проводимостта на речните легла, осъществяване на дейности във водните обекти, сигнали и жалби, изпълнение на режимните графици за използване на водите на комплексните язовири, съвместни проверки с други институции и др.

През периода са извършени проверки и по 53 сигнала, подадени от граждани и юридически лица, включително и сигналите, подадени на „Зелен телефон“.

За констатираните административни нарушения на ЗВ от БД са съставени 40 акта и са издадени от директорите на БД 41 наказателни постановления, с които на нарушителите са наложени санкции и глоби в общ размер на 57 672 лв.

През месец май 2016г. от такси за осъществено право на използване на водите, предоставено с разрешително по реда на Закона за водите, Басейновите дирекции са трансферирали суми в размер на 2 561 292 лв. в полза на Предприятие за управление на дейностите по опазване на околната среда (ПУДООС).

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **Басейнова дирекция** | **Общ брой извършени проверки** | **Брой извършени проверки по разрешителни** | **Брой извършени извънредни проверки(*по сигнали, съвместни проверки и др.*)** | **Брой дадени предписания** | **Общ брой съставени АУАН** | **Брой съставени АУАН за неизпълнени предписания** | **Брой издадени наказателни постановления** | **Обща стойност на глобите, наложени с наказателни постановления (лв.)** | **Постъпили суми по издадени наказателни постановления (лв.)** | **Брой издадени актове за установяване на публично държавно вземане** | **Обща стойност на вземанията, наложени с актове за установяване публично държавно вземане (лв.)** | **Постъпили суми по влезли в сила актове за установяване на публично държавно вземане (лв.)** | **Постъпили суми, представляващи събрани такси по Закона за водите (лв.)** |
| БДДР | 384 | 55 | 330 | 219 | 0 | 0 | 3 | 20 922 | 23 480 | 4 | 1 859 862 | 51 000 | 206 325 |
| БДЧР | 253 | 84 | 169 | 47 | 28 | 1 | 18 | 9 100 | 7 250 | 3 | 47 478 | 14 000 | 1 517 061 |
| БДИБР | 334 | 262 | 262 | 115 | 6 | 0 | 8 | 5 150 | 14 300 | 1 | 96 542 | 0 | 378 405 |
| БДЗБР | 70 | 38 | 32 | 41 | 6 | 0 | 12 | 22 500 | 11 800 | 0 | 0 | 132 304 | 459 500 |
| **ОБЩО** | **1041** | **439** | **793** | **422** | **40** | **1** | **41** | **57 672** | **56 830** | **8** | **2 003 883** | **197 304** | **2 561 292** |

***II. Акценти от извършената месечна контролна и административно наказателна дейност на басейновите дирекции.***

През месец май 2016г. басейновите дирекции са извършвали проверки относно:

* състояние и проводимост на речните легла и на заустващите съоръжения;
* дейности, извършвани в речните легла;
* състояние и правилна експлоатация на водовземните съоръжения, съоръженията за използване на повърхностните и подземните води и съоръженията за измерване на водите;
* количества и качества на водите;
* спазване на условията в издадени разрешителни по реда на ЗВ;
* сигнали и жалби, подадени от граждани и юридически лица;
* изпълнение на режимните графици за използване на водите на комплексните язовири и др.

Изпълняван е засилен превантивен контрол за осигуряване на проводимост на речните легла и участъка до 500м. след язовирните стени, както и последващ контрол на дадени в тази връзка предписания. При осъществените 460 проверки са направени 195 броя предписания за осигуряване на проводимост, премахване на дънери и растителност от речните легла, предприемане на действия за доизграждане на предпазни диги, представяне на авариен план и др. При над половината от проверените участъци не е установено нарушаване на проводимостта на речното легло и участъка до 500м. след язовирната стена, което е предпоставка за липса на застрашаващи ситуации при провеждане на високи води.

Подадените през месеца сигнали от граждани и юридически лица се отнасят за нерегламентирано изземване на инертни материали, неосигуряване на минималния отток в реките, замърсяване с отпадни води в реките и в Черно море и др.

През месец май 2016г. експертите на басейновите дирекции са направили 422 броя предписания за отстраняване на констатирани нередности и са съставени 40 Акта за установяване на административно нарушение, като от тях 1 брой е за неизпълнение на дадено предписание. Издадени са 41 броя Наказателни постановления на обща стойност 57 672 лв. и 8 броя Акт за установяване на публично държавно вземане на обща стойност 2 003 883 лв., като през периода събраните суми от издадени наказателни постановления са в размер на 56 830 лв., а от актовете за установяване на публично държавно вземане са 197 304 лв.

***III.Кратък анализ на постигнатите резултати в областта на опазване на околната среда, от осъществената контролна дейност.***

Над 70 % от осъществените 1041 броя проверки през месеца не са свързани с планиран контрол по спазване условията в разрешителните, а са инициирани с цел проверка за осигуряване на проводимостта на речните легла и участъка до 500м след язовирните стени, за спазване на режимните графици на комплексните язовири, по подадени сигнали и жалби от граждани или други съвместни проверки с компетентни институции.

Проверките, свързани с изпълнението на условията в издадените разрешителни по реда на ЗВ, са основно с цел верификация на данните, подадени в декларацията за изчисляване на дължимата такса по чл.194б от ЗВ за потребените количества за водовземане, ползване на воден обект и замърсяване, както и за изчисляване и заплащане на дължимите такси. За установените несъбрани вземания Басейновите дирекции са предприели действия пи събирането им като са изпратили на титулярите на разрешителните покани за доброволно изпълнение за заплащане на дължими такси.

При 40 % от направените през месеца проверки са дадени предписания за: осигуряване проводимостта на речните легла, подаване на необходимите документи за провеждане на процедури по реда на Закона за водите, монтиране на водомерни устройства за измерване на ползваните и заустваните водни количества и др.

Нарушения на законовите разпоредби свързани с отклонения от условията на издадени разрешителни, ползване на водни обекти и изграждане на водовземни съоръжения без основание са констатирани при 4% от извършените проверки.

Някои от по-характерните нарушения и съответно санкционирани от БД обекти са следните:

За констатирано водовземане, чрез водовземни съоръжения за питейно-битово водоснабдяване от подземни води без притежаване на действащо разрешително за водовземане, издадено съгласно чл.44, ал.1 от Закона за водите, БДДР е наложила имуществена санкция на „Водоснабдяване – Дунав” ЕООД гр. Разград, на стойност 18 352 лв., и на „Водоснабдяване и канализация” ООД гр. Враца, на стойност 2 420 лв.

При извършена проверка от БДЧР е наложена имуществена санкция на „ВиК“ ЕАД, гр. Бургас, на стойност 1000 лв., за констатирано неизпълнение на предписание, за предприемане на действия по учредяване на санитарно-охранителна зона около каптирани извори 1 и 2, разположени в землището на с. Карагеоргиево, община Айтос, област Бургас, които дружеството експлоатира с цел питейно-битово водоснабдяване на с. Карагеоргиево.

При извършена проверка от БДЗБР е наложена имуществена санкция в размер на 2000 лв. на Сдружение за напояване „Санданска Бистрица“, гр. Сандански, тъй като дружеството без да притежава разрешително за водовземане, издадено по реда и условията на Закона за водите, извършва водовземане и предоставя/продава вода на трети лица. За констатираното нерегламентирано водовземане, на три от обектите, водоснабдявани от СН „Санданска Бистрица“, също са съставени актове и издадени НП, в размер на 2 000 лв.

Във връзка с реконструкцията на съществуващ водосток с обща дължина 46 метра на дере в землището на село Висока поляна, общ. Кърджали без издадено разрешително за ползване на воден обект, на община Кърджали, обл. Кърджали е наложена имуществена санкция на стойност 2000 лв.

По повод извършването на проверки за проводимост на реките, от страна на БДИБР е наложена имуществена санкция на община Рудозем, обл. Смолян на стойност 500 лв., за констатирана неосигурена проводимост на речното легло на река Елховска в участък от 200 м. преди въжен мост към стадиона до 300 м. след моста в землището на град Рудозем.

Отново за същото нарушение, на община Златоград, обл. Смолян е наложена имуществена санкция на стойност 500 лв., за констатирана неосигурена проводимост на речното легло на река Голяма река в участък от табелата на град Златоград до бент срещу бензиностанция „Петрол” в землището на гр. Златоград.

***IV.Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност.***

Осъществената от басейновите дирекции контролна дейност цели опазване чистотата на водните ресурси и правилното им използване; превенция и недопускане на нарушения на Закона за водите, а в случаи на констатирани нарушения налагане на имуществени санкции и глоби на нарушителите.

Проверките свързани с набиране на необходимата информация за изчисляване и заплащане на дължимите такси по разрешителни са гарант както за постигане на добра събираемост, така и за коректност в отношенията с бизнеса при определяне на дължимите такси и спазване изискванията на законодателството.

Извършвания от БД превантивен контрол върху проводимостта на речните легла и на участъка до 500м. след язовирната стена спомага за намаляване на потенциалните неблагоприятни последици засягащи гражданите, околната среда, културното наследство, техническата инфраструктура и стопанската дейност.